En 27-årig norsk mand blev tirsdag aften anholdt ved Københavns Lufthavn, da han havde to pistoler i sin bil.

Københavns Politi fik en melding om en mulig narko- eller alkoholpåvirket mand i en bil ved Københavns Lufthavn Kastrup tirsdag aften.

Derfor rykkede politiet ud til området ved lufthavnen, hvor de fandt en norsk mand med to våben i sin bil.

Han blev anholdt på stedet.

»Vi kom ud til stedet og stoppede en norsk statsborger. Det viste sig her, at han havde to våben i sin bil. Mere specifikt to pistoler,« siger presseansvarlig ved Københavns Politi, Sara Schlütter, til B.T.

»Derfor blev han anholdt 22.15. Og senere i dag skal han fremstilles i Dommervagten,« forklarer hun.

Hun fortæller desuden, at anholdelsen fandt sted ved en af Københavns Lufthavns parkeringsgarager.

Det vides dog ikke, hvorfor den norske statsborger havde de to pistoler i sin bil.

Politiet kan heller ikke sige, om manden var i lufthavnen for at skulle ud at rejse.

I forbindelse med grundlovsforhøret i sagen kom det frem - inden dørene blev lukket - at den norske mand var i besiddelse af to pistoler uden magasin, et magasin med skarpe patroner samt to løse patroner, der blev fundet i bilens handskerum.

Den norske mand blev i den forbindelse varetægtsfængslet i 27 dage. Han er sigtet for både at have kørt bil i påvirket tilstand og for våbenbesiddelse.

Han erkendte sig skyldig i sagen.